**Előterjesztés munkaanyaga a**

**Képviselő-testület 2016. szeptember 5-i ülésére**

**1. Napirendi pont: Családi Napközi alapító okiratának módosítása**

**A 2015. évi CCXXIII. törvény módosította a gyermekek védelméről és a gyámügyi igazgatásról szóló 1997. évi XXXI. törvényt, melynek értelmében 2017. január 1-től változnak a gyermekek napközbeni ellátásának formái (bölcsődei ellátás, napközbeni gyermekfelügyelet és alternatív napközbeni ellátás lesz), a családi napközi mint ellátási forma megszűnik.**

**Kötelező lesz bölcsődét működtetni azon a településen, ahol legalább öt gyermek tekintetében igény jelentkezik, vagy a település 3 év alatti lakosainak száma meghaladja a 40 főt, a bölcsődének azonban bármelyik formája (bölcsőde, mini bölcsőde, munkahelyi bölcsőde és családi bölcsőde) működtethető. Ezen kötelezettségünknek 2018. december 31-ig kell eleget tennünk.**

**Az átmeneti szabályozás értelmében, ha a családi napközi fenntartója 2016. augusztus 31-ig nem kérelmezi a szolgáltatói nyilvántartásba bejegyzett adatok módosítását a 2017. január 1-jétől hatályos rendelkezéseknek megfelelő ellátási forma bejegyzése érdekében, a működést engedélyező szerv a kizárólag bölcsődés korú gyermekeket ellátó családi napközit családi bölcsődére, a nem kizárólag bölcsődés korú gyermeket ellátó családi napközit napközbeni gyermekfelügyeletre módosítja.**

**Tekintettel arra, hogy a családi napközink ez utóbbi kategóriába tartozik, annak érdekében, hogy családi bölcsődeként működhessen január 1-jétől, a Képviselő-testület 2016. augusztus 19-én hozott határozatának megfelelően 2016. augusztus 31-ig kérelmeztük az ez irányú módosítást.**

**A Pest Megyei Kormányhivatal Gyámügyi és Igazságügyi Főosztály Szociális Osztálya hiánypótlási felhívást bocsátott ki, mely szerint 45 napon belül csatolnunk kell a MÁK törzskönyvi változásbejegyzésről szóló határozatát az alapító okirat 2017. január 1-től hatályba lépő, családi bölcsődére történő módosításának jóváhagyásáról. A MÁK formanyomtatvány szerinti módosító okiratot, és a módosítással egységes szerkezetbe foglalt új alapító okiratot elkészítettük, azok az előterjesztés mellékletét képezik, kérjük azok jóváhagyását.**

***Határozati javaslat:***

*Délegyházas Község Önkormányzat Képviselő-testülete a „Zsebi-baba Családi Napközi nevét „Zsebi-baba” Családi Bölcsődére módosítja, és az alapító okiratának módosítására az alábbi döntést hozta:*

*1. Délegyháza Község Önkormányzat Képviselő-testülete a „Zsebi-baba” Családi Napközi alapító okiratának módosítását a határozat 1. mellékletét képező Módosító Okirat szerinti szövegezéssel jóváhagyja.*

*2. A Képviselő-testület a „Zsebi-baba” Családi Bölcsőde – jelen határozat 1. pontjával módosított – egységes szerkezetbe foglalt alapító okiratát a határozat 2. melléklete szerinti szövegezéssel jóváhagyja.*

*3. A Képviselő-testület felkéri a polgármestert, hogy a Magyar Államkincstár területileg illetékes szervénél a módosításnak a törzskönyvi nyilvántartáson történő átvezetéséről gondoskodjon.*

*Határidő: azonnal*

*Felelős: polgármester, jegyző*

Összeállította: dr. Molnár Zsuzsanna jegyző

Előterjesztéssé nyilvánítva: 2016. szeptember 5.